Vruntlike grote myt Gode. Leven vrunt. Alzo wy juu eer gescreven hebben umme de vitalligebrodere, dat se weren to Abo, alzo sint ze ok noch in der sulven vøghedige unde hebbet uns ghedan dat ergeste, dat ze kunden. Doch zo hebbe, Got lof, dat uns nyn grot scade en schen is, unde wy en weten anders nicht, men dat ze willen in dat stichte to Osil edder in de havene to Revele edder uppe de reyde to Pernow. Weret dat gy dat sturen wolden, zo sendet uns juwe volk; den wille wy beholpen wezen mit live unde mit gude unde wilt ze soken, wor se sint, na ereme rade, de gy uns herwart senden. Weret ok, dat gy dar nicht an keren wolden unde ze uns darto drunghen, dat we uns myt en vreden mosten, unde juu jenich scade van en schege, dar wolde wy unvordacht ane wezen. Got zy myt juu to eweghen tiden, unde doet wol unde unbedet uns en antwerde by desseme jeghenwardighen brefwisere. Gescreven to Razeborch des vridages vor unser vrowen daghe, alzo ze gheboren wart. Bi uns Erenghisel Neklisson unde Sten Boesson unde Thord Bonde, riddere.